**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS STRATEGINIO PLĖTROS PLANO ĮGYVENDINIMO PRIEŽIŪROS METODIKOS PATVIRTINIMO**

**1. Sprendimo projekto esmė, tikslai ir uždaviniai.**

Sprendimo projekto tikslas – patvirtinti Klaipėdos miesto savivaldybės strateginio plėtros plano (toliau – KSP) įgyvendinimo priežiūros metodiką, kurią naudojant bus matuojama KSP įgyvendinimo pažanga ir poveikis miesto raidai.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas kadangi 2021 m. gegužės 27 d. Klaipėdos miesto savivaldybės sprendimu Nr. T2-135 „Dėl Klaipėdos miesto savivaldybės 2021–2030 metų strateginio plėtros plano patvirtinimo“ buvo patvirtintas strateginis plėtros planas naujam laikotarpiui (toliau – KSP). Šio dokumento įgyvendinimo stebėsenai vykdyti reikia nustatyti Klaipėdos miesto strateginio plėtros plano įgyvendinimo stebėsenos vykdymo metodiką ir rodiklius. Įgyvendinimo priežiūros metodika parengta siekiant sudaryti sąlygas koordinuoti ir kontroliuoti Klaipėdos miesto savivaldybės strateginio plėtros plano įgyvendinimą, vertinti KSP įgyvendinimo poveikį miestui, prireikus papildyti ar keisti KSP.

Teikiamą tvirtinti dokumentą sudaro 2 dalys – *metodika*, ir metodikos priedas.

Įgyvendinimo stebėsenos vykdymo metodiką sudaro keturios dalys:

1. KSP įgyvendinimo priežiūros institucinė struktūra.

2. KSP įgyvendinimo priežiūros procesas.

3. KSP keitimas ir papildymas. Tai procedūra, kurios metu KSP sudėtinės dalys yra papildomos naujomis, pakeičiamos ar pripažįstamos netekusiomis galios.

4. KSP įgyvendinimo priežiūros rodiklių sistema. KSP įgyvendinimo priežiūros sistemoje numatyta keturių lygių kiekybinių rodiklių sistema, kurią naudojant kasmet yra vertinamas KSP įgyvendinimo lygis ir poveikis miestui.

Metodikos priedas, tai – *rodiklių sistema*, kurioje išdėstyti 4 lygių: vizijos, tikslų–uždavinių prioritetų įgyvendinimo bei priemonių rodikliai, jų esamos bei siektinos reikšmės, informacijos apie rodiklių reikšmes šaltiniai etc.

KSP įgyvendinimo priežiūros metodika ir jos priedas – rodiklių sistema - rengti lygiagrečiai su Klaipėdos miesto savivaldybės 2021-2030 metų strateginiu plėtros planu, rodiklių formuluotės bei siektinos reikšmės svarstytos Mero potvarkiu (2019 m. gruodžio 6 d. Nr. M-93) sudarytose 6 darbo grupės (Aplinkos apsaugos, Ekonominės ir verslo aplinkos, Socialinės aplinkos, Švietimo, sporto, kultūros, Urbanistinio planavimo ir infrastruktūros, Viešojo sektoriaus), kurių paskirtis – parengti strateginio plėtros plano projektą.

**3. Kokių rezultatų laukiama.**

Patvirtinus KSP įgyvendinimo priežiūros metodiką bus apibrėžtos KSP įgyvendinimo priežiūros institucinė struktūra bei procedūros, nustatyti kelių lygmenų stebėsenos rodikliai, kuriuos naudojant bus matuojama KSP įgyvendinimo pažanga ir poveikis miesto plėtrai. Vadovaujantis KSP įgyvendinimo priežiūros metodika, kasmet bus rengiamos ir savivaldybės tarybai bei miesto bendruomenei pristatomos KSP įgyvendinimo ataskaitos.

**4. Sprendimo projekto rengimo metu gauti specialistų vertinimai.**

Negauti.

**5. Galimos teigiamos ar neigiamos sprendimo priėmimo pasekmės.**

Teigiamos pasekmės – bus patvirtinta metodika, kuria vadovaujantis bus stebimas KSP įgyvendinimas ir rengiamos stebėsenos ataskaitos.

Neigiamų pasekmių nenumatoma.

Strateginio planavimo skyriaus vedėja Indrė Butenienė